F’Hong Kong illum mistennija l-akbar dimostrazzjonijiet fil-jum nazzjonali filwaqt li l-mexxej CY Leung ħeġġeġ lid-dimostranti biex jappoġġjaw ir-riformi elettorali mfassal minn Beijing. Huwa u jitkellem fl-okkazzjoni tal-jum nazzjonali, Leung qal li Hong Kong għandu jaħdem ma’ Beijing biex jagħmel progress. Leung ma laqax is-sejħiet tad-dimostranti biex jirriżenja filwaqt li l-President Ċiniż Xi Jinping ikkonferma l-kontrol ta’ Beijing fuq it-territorju ta’ Hong Kong. Id-dimostranti huma rrabjati għall-pjani tal-Gvern li jiskrutinja il-kandidati li beħsibhom joħorgu għall-elezzjoni għat-tmexxija ta’ Hong Kong fl-2017. Id-dimostranti qed jisħqu li jridu għażla libera ta’ kandidati biex jkollhom minn fejn jagħżlu. Sa nofsinhar, id-dimostranti bdew jimlew is-siti ewlenin magħrufa għall-protesti. Din il-mewġa ta’ protesti qed titlaqqam bħala r-revoluzzjoni tal-umbrellel għax id-dimostranti jġorru magħhom l-umbrellel biex jiproteġu lilhom infushom mill-‘pepper spray’ li jużaw il-pulizija ta’ kontra l-irvellijiet.